**1000 mennesker var til fest i Kærhuset**

(Fra VESTKYSTEN den 12. sept. 1983)

*KFUM & K spejderne satte to verdensrekorder ved indvielsen*

BILLUND - I dag er det hverdag for de fleste mennesker. Også brugerne af det nye store ungdomshus i Billund "Kærhuset". Trætte brugere sikkert, for i hele weekenden festede de til den helt store guldmedalje sammen med omkring 1000 små og store interesserede borgere i Billund by og omegn.

"Kærhuset" blev ganske enkelt indviet, som det sig hør og bør med et sådant stort projekt. Med maner.

Og tilmed lykkedes det for KFUM & K spejderne at krydre det hele med to verdensrekorder. Pigerne strikkede i løbet af 24 timer et kæmpe halstørklæde på 15,49 meter af lutter garnrester, som de i tiden op til rekordforsøget havde samlet sammen i hele byen. Og drengene ­især roverne - bagte et kæmpe snobrød på 78,30 meter i et stykke af 100 kg dej. Rekordforsøget med snobrødsbagning var ellers lige på nippet til at blive aflyst, fordi der under lørdag aftens kæmpelejrbål var faldet 45 mm regn, så hele ovnornrådet stod søndag formiddag under vand, fortæller formanden for den selvejende institution "Kærhuset", Asbjørn Bach, Han er i øvrigt helt overvældet over den store interesse, der var for at være med til indvielsen af ungdomshuset.

- Vi gætter os frem til, at der i løbet af hele weekenden må have været om­kring 1000 mennesker med til de mange aktiviteter og til selve indvielseshøjtideligheden i går eftermiddag, siger han og udtrykker en stor glæde på bestyrelsen og brugernes vegne for denne interesse. "Kærhuset" fik også mange gaver under indvielsen. Blandt andet en indgangsportal skænket af håndværkerne, sodavand fra brugsen, træer fra spejderne i Vorbasse, håndklæder fra Grindsted sparekasse og en stor pengegave fra Inger og K.G. Hansens fond.

*Tale om to overdragelser*

Indvielseshøjtideligheden blev indledt med en officiel hejsning af flaget, hvorefter der var sang og spil af spejderne for de mange fremmødte tilhørere.

Ejnar Borg Hansen fra firmaet KG-Byg i Grindsted overdragede så det færdige projekt til bygherren - Billund Y's Men's Club - med Bent Knudsen som modtager i hans egenskab af formand for byggeudvalget. Og straks derefter videregav Bent Knudsen ungdomshuset til formand for den selvejende institution, Asbjørn Bach, med disse ord:

Jeg er i den lykkelige situation at kunne videregive resultatet af vore fælles an­strengelser til de egentlige modtagere, nemlig de fremtidige brugere af huset, som er søndagsskolen, KFUM & K spejderne, KFUM & Ks civile børnearbejde, KFUM & Ks civile voksenarbejde og Gospelgruppen.Det er disse grupper, som fremover skal bruge disse faciliteter, og bruge dem, håber vi, så den målsætning må blive opfyldt, som vi i Billund Y's Men's Club satte os for 2 år siden og som vi har fået indgraveret i denne plade til jer som et synligt bevis på overdragelsen.Vi ønsker jer Guds velsignelse til, sagde Bent Knudsen og overrakte hermed projektet til Asbjørn med en konstatering af, at Kærhuset fra dette øjeblik var overdraget til den selvejende institution, og at ansvaret for den daglige ledelse var lagt i hænderne på en bestyrelse med repræsentanter for brugerne og fra Billund Y's Men's Club.

Asbjørn takkede for overdragelsen. Og en af de store spejdere, Ole Rasmussen samt repræsentanter for de øvrige brugergrupper takkede for denne store gave og lovede at bruge den godt samt med omtanke. Både Bent Knudsen og Asbjørn Bach gjorde i øvrigt i deres taler meget ud af at få sagt en rigtig stor og varm tak til alle, som under en eller anden facon havde ydet sit bidrag til dette fornemme resultat.

*Sund balance*

Godtfred Kirk Christiansen bragte en hilsen fra Ole Kirks Fond og ønskede tillykke med resultatet.

Der har ligget en stor idealistisk indsats bag, som fortjener en stor påskønnelse. En indsats, som ikke mindst i vor tid er et bevis på, at det kan nytte at tage et initiativ. Da jeg var helt ung, var der ikke noget der hed tilskud fra det offent­lige. Vi måtte klare os selv også inden for børne- og ungdomsarbejdet, men det gav sammenhold. I dag er vi i Dan­mark i de fleste tilfælde gået i den an­den grøft ved blot at kræve.

Vi ser her i dag et bevis på noget, som jeg vil karakterisere som en sund ba­lance mellem det at yde og kræve eller yde og nyde. Det giver positiv samar­bejde, sammenhold og positiv inspira­tion.

Han ønskede herefter brugerne tillykke med huset og håbede, at det ville give sig udslag i fortsatte initiativer for den kommende generation.

Der blev endvidere talt af bl. a. borgmester Erik Tychsen og pastor Ellen de Place